**Külföldi Magyar Cserkészszövetség**

**New Brunswick, 2013. március 2.**

**Kárpát-medencei Kapcsolattartó VT – Beszámoló a Közgyűlésnek**

**(2011. március – 2013. február)**

Szövetségünk képviseletében a következő találkozókon vettem részt az utolsó közgyűlés óta eltelt időben:

* 2011. május 7. Visegrád: MCSSZF tavaszi ülése a MCSLSZ rendezésében.
* 2011. április 13. Bécs: Az osztrák Gilwell park Alumni Csapata és az Osztrák Cserkésztörténelmi Kutatóműhely közös ülése. Előadást tartottam a magyar cserkészet 100 éves történelméről.
* 2011. október1-2. MCSSZF kihelyezett ülése Füleken/Szlovákiában. A magyar kormány két képviselője előterjesztette a stratégiai szövetség tervét.
* 2011. december 10. Bécs. Betlehemi Békeláng osztás.
* 2012. február 18-19. Muzslya/Vajdaság. A VMCSSZ első csapatának 20 éves jubileuma.
* 2012. március 1-4. Vilnius/Lettország. Lengyel – magyar kisebbségi cserkészszövetségi találkozó.
* 2012. március 9-11. IB ülés. Newark, NJ, USA.
* 2012. május 11. Budapest. MCSSZF ülésre annak a rendezők (MCSSZ) általi többszörös időpont módosítása miatt végül is nem tudtam eljutni.
* 2012. október 5-7. Nagyszőllős/Kárpátalja. MCSSZF kihelyezett ülése. Ezen az ülésen került sor a nyáron a magyar kormány (Semjén Zsolt) és a MCSSZ vezetői által aláírt stratégiai megállapodás megvitatására. Több tagszövetség nehezményezte a MCSSZ önkényes eljárását az ügyben. A kilátásba helyezett – pályázati úton hozzáférhető – anyagi támogatás hogyanjai és mikéntjei meglehetősen komplikáltaknak ígérkeznek. De élesen kritizálták a MCSSZ illetékes vezetőit a nyáron sebbel-lobbal lemondott Fórum ST-VK miatt is. Ennek a lépésnek az volt a látszata, mintha a MCSSZ saját ST-VK-rendszerének terjesztése érdekében elszabotálta volna a Fórum ST-VK-ját.
* 2012. december 15. Bécs. Bethlehemi Békeláng osztás.
* 2012. december 28. Budapest. MCSSZ 100 éves jubileumi ülése a Parlamentben. A reprezentatív környezetben – a valamikori felsőház üléstermében nagyon méltóságteljes formában emlékezett meg a magyar cserkésztársadalom a száz éves évfordulóról. A kormány nevében több állami kitüntetést adtak át. A WOSM delegátusa révén üdvözölte a magyar cserkészmozgalmat a jubileum kapcsán.

A szlovák és a román nemzeti cserkészszövetségek keresik az együttműködést az SZMCS-vel, ill. a RMCSSZ-vel, s úgy tűnik, hogy jelenleg nem törekszenek betagosításukra vagy beolvasztásukra.

A MCSSZ WOSM tagként folyamatosan felszínen tartja a kisebbségi (magyar) cserkészszövetségek jogállásának kérdését. Megoldás egyenlőre nem született, de több elfogadhatónak tűnő megoldás is felmerült.

A RMCSSZ új vezetősége még kissé bizonytalannak tűnik, de úgy néz ki, hogy a generációváltás sikerült, olyan vezetők vették át az irányítást, akik kiscserkészként kezdték a cserkészkedést.

A KáMCSSZ-ben hosszú időn át a tapintatból kitolódott váltás a szövetség élén gyökeres változást hozott: a stagnálást, ill. lassú leépülést az új elnökség munkája nyomán fellendülés váltotta fel, és újra lassú növekedés és színvonal emelkedés észlelhető.

A VMCSSZ-nél az új vezetőségnek úgy tűnik sikerül megoldani a Szövetség és az észak-bácskai cserkészkörzet közti – főleg személyeskedésböl eredő – ellentéteket. A külön utat kereső vezetők nyilvánosan visszaléptek, helyet adva terheletlen, új vezetőknek. Azonban a szövetség vezetői bázisa elég szűk, a fejlődés bizonytalan.

A MCSSZ-et a kormánnyal kötött stratégiai megállapodás anyagi támogatáshoz juttatta. Hogy be tudják-e váltani a kormány elvárásait, amit ehhez a támogatáshoz fűzött, az még nem látszik biztosnak. Ennek részben a kormány elvárásai, részben a szövetségi vezetők tapasztalatlansága politikusokkal kötött egyességek dolgában az oka. Egyik oldalon túlzott elképzelések a létszámemelést illetően, a másik oldalon a fundamentalista elvek az elit színvonal tartására: ezek nem azonos elvárások. Az erősen – és szerintem fölöslegesen – szelektív vezetőképzéssel nem lesz lehetséges annyi vezetőt képezni, amennyi szükséges lenne a támogatóktól elvárt csapatalapítási, létszámnövelési hullámhoz.

A MCSLSZ az egyetlen a magyar cserkészetböl, amely a WAGGGS-től kapott irányelveket követi. Ezek – hasonlóan a WOSM-hoz, sokban eltérnek a magyar cserkészetben ma is túlnyomórészt alkalmazott régi magyar cserkészhagyományoktól.

Összeségében véve megállapítható: A kárpát-medencei magyar cserkészszövetségek helyzete tovább stabilizálódott az elmúlt időszakban.

Szemerédi Tibor cscst.